Մինչև հունվարի վերջ արգելանք էր դրված տեսակցությունների վրա: Իսկ երբ հացադուլներից ու բողոքներից հետո արգելանքը հանվեց, ընտանիքի անդամները 15 օրը մեկ անգամ գնում են բանտ՝ Ալբերտին տեսակցելու: «Ճի՛շտ է, տեսնում ենք երկշերտ ապակիներից այն կողմ, բայց գոնե տեսնում ենք»,- պատմեց Աննան: Ալբերտի մայրը՝ Ռոզա Մարգարյանը, չի կարողանում գնալ տեսակցության, անգամ տանը նստած, երբ որդու անունն է լսում, հուզվում է, սիրտը վատառողջ է: «Գնում եմ տեսակցության, հետ եմ գալիս` անճանաչելի: Շրջապատումս արդեն գիտեն, որ բանտ եմ գնացել` Ալիկին (տանն իրեն Ալիկ ենք ասում) տեսնելու… Կադրեր կային համացանցում, որ հիմա ջնջել են, այնտեղ երևում է, թե ոնց է Ալբերտը հնազանդ գնում դեպի ոստիկանական մեքենան՝ առանց որևէ դիմադրություն ցույց տալու: Սա տեսնելով` ոստիկանները Ալբերտին թողնում, գնում են մյուսների մոտ: Տեսակցության ժամանակ հարցրեցի՝ Ալի՛կ, ինչո՞ւ չփախար, ասաց՝ ի՞նչ էի արել, որ փախչեի»,- պատմեց Մարգարիտան՝ Ալբերտի քույրը: